Yanvar—sentabr oylarida O‘zbekiston iqtisodiyoti 8,1 foizga o‘sdi

Joriy yilning 9 oyida mamlakatning yalpi ichki mahsuloti 8,1 foizga o‘sdi. Bu haqda 2013-yil 22-oktabrda bo‘lib o‘tgan Vazirlar Mahkamasining majlisida xabar berildi.

Bundan tashqari, 2013-yilning yanvar—sentabr oylarida sanoat mahsuloti ishlab chiqarish hajmlari – 9,4 foizga, shu jumladan, iste’mol tovarlari ishlab chiqarish hajmlari – 15,9 foizga, qishloq xo‘jaligi mahsulotlari yetishtirish hajmlari – 6,8 foizga, chakana tovar aylanmasi hajmlari – 14,7 foizga va xizmatlar ko‘rsatish hajmlari – 12,4 foizga o‘sdi. Davlat byudjeti yalpi ichki mahsulotga nisbatan 0,2 foiz miqdoridagi profitsit bilan ijro etildi. Inflyatsiya darajasi prognoz parametrlaridan oshmadi.
Investitsiya siyosati faol amalga oshirilishi investitsiya muhitini takomillashtirish chora-tadbirlari bilan birgalikda asosiy kapitalga o‘zlashtirilgan investitsiyalarning 12,5 foizga, shu jumladan, xorijiy investitsiyalarning – 12,4 foizga o‘sishiga ko‘maklashdi. 2,2 mingta yangi ishlab chiqarish ob’ektlari foydalanishga topshirildi, 60 ta investitsiya loyihalarini amalga oshirish tugallandi. Mahalliylashtirilgan mahsulot ishlab chiqish hajmlarining hisoblab chiqilgan eksportning o‘rnini bosish samarasi 4 milliard AQSh dollari miqdoridagi 39,7 foizga o‘sishi ta’minlandi.
Ishbilarmonlik muhitini yanada yaxshilash va tadbirkorlik faoliyati yo‘lidagi ma’muriy to‘siqlarni qisqartirish chora-tadbirlarini amalga oshirish yil boshidan buyon 21,2 mingta yangi kichik biznes va xususiy tadbirkorlik subyektlarini tashkil etishga, kichik biznes sub’ektlari tomonidan sanoat mahsulotlari ishlab chiqarish hajmlarini 15,2 foizga o‘stirishga va ushbu sektorning mamlakat yalpi ichki mahsulotidagi ulushini 51,2 foizgacha ko‘paytirishga ko‘maklashdi.
“Obod turmush yili” Davlat dasturi tadbirlarini moliyalashtirishga barcha manbalar hisobiga 5,6 trillion so‘mga yaqin mablag‘ va 250 million AQSh dollari yo‘naltirildi.
2013-yilning o‘tgan 9 oyida 833,4 mingta yangi ish o‘rinlarini tashkil etish ta’minlandi, ulardan 488 mingtadan ortig‘i yoki 58,6 foizi qishloq joylarda tashkil etildi.
Eksport qilinadigan mahalliy mahsulotlarning asosiy turlariga narxlar noxush o‘zgarib turishiga qaramay, shu yilning o‘tgan 9 oyida eksport hajmi 13 foizga o‘sganligi va tashqi savdo aylanmasining katta ijobiy saldosi ta’minlanganligi qayd etildi. Yil boshidan boshlab oldin o‘z mahsulotlarini eksport qilmagan 469 korxona eksport faoliyatiga jalb etildi. Eksportning umumiy hajmida mintaqaviy korxonalarning ulushi ikki martaga ko‘payishi ta’minlandi. Eksportning umumiy hajmida kichik biznesning roli va ahamiyati barqaror o‘sib bormoqda. Uning ulushi 2012-yilning shu davridagi 13,5 % o‘rniga 19,1 foizgacha o‘sdi.
Qayd etib o‘tildiki, joriy yilda suv bilan bog‘liq sharoitlar juda murakkab bo‘lganligiga qaramay, agrotexnika tadbirlarining barcha majmuini o‘z vaqtida o‘tkazish, sug‘orma suvdan oqilona foydalanish hamda qishloq mehnatchilarining omilkorligi joriy yilning 1-oktabriga 1,97 million tonna paxta xomashyosini yetishtirish va yig‘ib olish imkonini berdi, 21-oktabriga kelib esa – paxta xomashyosi bo‘yicha davlat buyurtmasi prognozi bajarilishi ta’minlandi.
Foto © O‘zA